DA Den Europæiske Unions Tidende C 157/8

Ajourføring af referencebeløb gældende ved passage af de ydre grænser, jf. artikel 5, stk. 3, i Europa-Parlamentets og Rådets forordning (EF) nr. 562/2006 om indførelse af en fællesskabskodeks for personers grænsepassage (Schengen-grænsekodeks) (EUT C 247 af 13.10.2006, s. 19, EUT C 153 af 6.7.2007, s. 22, EUT C 182 af 4.8.2007, s. 18, EUT C 57 af 1.3.2008, s. 38, EUT C 134 af 31.5.2008, s. 19, EUT C 37 af 14.2.2009, s. 8, EUT C 35 af 12.2.2010, s. 7, EUT C 304 af 10.11.2010, s. 5, EUT C 24 af 26.1.2011, s. 6)

2011/C 157/05

Offentliggørelsen af referencebeløb gældende ved passage af de ydre grænser, jf. artikel 5, stk. 3, i Europa-Parlamentets og Rådets forordning (EF) nr. 562/2006 af 15. marts 2006 om indførelse af en fællesskabskodeks for personers grænsepassage (Schengengrænsekodeks), er baseret på de oplysninger, medlemsstaterne meddeler Kommissionen i overensstemmelse med artikel 34 i Schengengrænsekodeksen.

Ud over de oplysninger, der offentliggøres i Den Europæiske Unions Tidende, findes der på webstedet for Generaldirektoratet for Indre Anliggender oplysninger, som ajourføres hver måned.

POLEN

Erstatter de oplysninger, der er offentliggjort i EUT C 247 af 13.10.2006

De beløb, der kræves i forbindelse med passage af grænserne, er fastsat i Indenrigs- og Forvaltningsministeriets regulativ af 22. december 2008 vedrørende de subsistensmidler, som udlændinge, der passerer grænsen til Republikken Polen, skal være i besiddelse af, og vedrørende dokumentationen for, at de er i stand til at fremskaffe disse midler (Dz.U. 2008, nr. 235 poz. 1611).

I ovennævnte regulativ hedder det:

Udlændinge, der indrejser på Republikken Polens område, og hvis ophold ikke overstiger 3 dage, skal være i besiddelse af de nødvendige subsistensmidler til at dække udgifter til kost og logi, transit eller tilbagerejsen til hjemlandet, svarende til et beløb på mindst 300 PLN eller modværdien i udenlandsk valuta.

Udlændinge, der indrejser på Republikken Polens område, og hvis ophold overstiger 3 dage, skal være i besiddelse af de nødvendige subsistensmidler til at dække de i det foregående afsnit nævnte udgifter, svarende til et beløb på mindst 100 PLN pr. dags ophold eller modværdien i udenlandsk valuta.

Udlændinge, der indrejser på Republikken Polens område, og:

1) som deltager i turistrejser, ungdomslejre, sportskonkurrencer, eller

2) som får dækket opholdsomkostningerne i Polen, eller

3) ankommer til Polen med henblik på lægebehandling på et sanatorium, eller

4) deltager i et program, der er oprettet i medfør af en international aftale, som Republikken Polen er part i, og som giver mulighed for at udføre feriearbejde på Republikken Polens område, uden at det udgør hovedformålet med opholdet,

skal råde over et beløb på mindst 20 PLN pr. dags ophold, dog mindst 100 PLN eller modværdien i udenlandsk valuta.

Udlændinge, der indrejser på Republikken Polens område med henblik på at studere eller fortsætte studier, deltage i videnskabelig forskning eller uddannelse, skal være i besiddelse af et beløb på 1 600 PLN eller modværdien i udenlandsk valuta til at dække kost og logi i de første to måneder af opholdet på Republikken Polens område.